ಫಸ್ಟ್ ಲುಕ್‍ನಲ್ಲಿ ಕಂಡಿದ್ದು ವಿಭಿನ್ನ ಕ್ರೈಂ ಕಥನದ ನೀಲ’ನಕ್ಷೆ’!

ಬೆಂಗಳೂರು: ನಮ್ಮ ಸುತ್ತ ನಡೆಯೋ ಅಪರಾಧ ಪ್ರಕರಣಗಳ ನಾನಾ ಮಗ್ಗುಲುಗಳನ್ನು ಬಿಚ್ಚಿಡುವ ಒಂದಷ್ಟು ಕ್ರಿಯಾಶೀಲ ಸಿನಿಮಾಗಳು ಆಗಾಗ ಸುದ್ದಿ ಮಾಡುತ್ತಿರುತ್ತವೆ. ಕ್ರೈಂ ಪ್ರಕರಣಗಳನ್ನು ಬೇರೆಯದ್ದೇ ದೃಷ್ಟಿಕೋನದಲ್ಲಿ ಪ್ರೇಕ್ಷಕರ ಮುಂದೆ ತೆರೆದಿಟ್ಟು ಬೆಚ್ಚಿ ಬೀಳಿಸಿದ ಒಂದಷ್ಟು ಚಿತ್ರಗಳು ಗೆಲುವನ್ನೂ ಕಂಡಿವೆ. ಇದೀಗ ‘ನಕ್ಷೆ’ ಎಂಬ ಚಿತ್ರದ ಫಸ್ಟ್ ಲುಕ್ ಬಿಡುಗಡೆಯಾಗಿದೆ. ಇದೂ ಕೂಡಾ ಹೊಸ ಅಲೆಯ, ಹೊಸ ಜಾಡಿನ ಅಪರಾಧ ಪ್ರಕರಣಗಳ ಕಥೆಯ ಸುಳಿವಿನೊಂದಿಗೆ ಭರವಸೆ ಮೂಡಿಸಿದೆ.

ಕೆಜಿಎಫ್ ಚಿತ್ರದಲ್ಲಿ ಜ್ಯೂನಿಯರ್ ರಾಕಿ ಬಾಯ್ ಅಮ್ಮನಾಗಿ ಮನೋಜ್ಞ ಅಭಿನಯ ನೀಡಿದ್ದ, ಆ ಮೂಲಕವೇ ಭಾರೀ ಪ್ರಸಿದ್ಧಿಯನ್ನೂ ಪಡೆದುಕೊಂಡಿದ್ದ ಅರ್ಚನಾ ಜೋಯಿಸ್ ಈ ಚಿತ್ರದ ಮುಖ್ಯಪಾತ್ರದಲ್ಲಿ ನಟಿಸಿದ್ದಾರೆ. ಪ್ರಮೋದ್ ಶೆಟ್ಟಿ ಕೂಡಾ ಅಷ್ಟೇ ಮಹತ್ವದ ಪಾತ್ರದಲ್ಲಿ ನಟಿಸಿರೋ ನಕ್ಷೆಯನ್ನು ಮಧು ನಿರ್ದೇಶನ ಮಾಡುತ್ತಿದ್ದಾರೆ. ಶಿವಪ್ರಕಾಶ್ ಶ್ರಾಫ್ ನಿರ್ಮಾಣದಲ್ಲಿ ಮೂಡಿ ಬರಲಿರೋ ನಕ್ಷೆಯ ಫಸ್ಟ್ ಲುಕ್ ವಿಭಿನ್ನ ಕ್ರೈಂ ಕಥನದ ನೀಲನಕ್ಷೆಯನ್ನು ಪರಿಣಾಮಕಾರಿಯಾಗಿಯೇ ಪ್ರೇಕ್ಷಕರ ಮುಂದಿಟ್ಟಿದೆ.

ಪೂರ್ಣಚಂದ್ರ ತೇಜಸ್ವಿ ಹಿನ್ನೆಲೆ ಸಂಗೀತ ನೀಡಿರೋ ಈ ಚಿತ್ರ ಮಾಮೂಲಿ ಜಾಡಿನದ್ದಂತೂ ಅಲ್ಲ ಎಂಬ ಸ್ಪಷ್ಟ ಸೂಚನೆಯಂತೂ ಈ ಫಸ್ಟ್ ಲುಕ್ ಮೂಲಕವೇ ಅನಾವರಣಗೊಂಡಿದೆ. ಈಗಾಗಲೇ ಒಂದಷ್ಟು ಚಿತ್ರೀಕರಣ ಮುಗಿಸಿಕೊಂಡಿರೋ ಈ ಸಿನಿಮಾದ ಉಳಿದ ವಿವರಗಳು ಇನ್ನಷ್ಟೇ ಜಾಹೀರಾಗಬೇಕಿವೆ. ಸದ್ಯ ಈ ಫಸ್ಟ್ ಲುಕ್‍ನಲ್ಲಿ ಅರ್ಚನಾ ಜೋಯಿಸ್ ಪಾತ್ರವಷ್ಟೇ ಕಾಣಿಸಿಕೊಂಡಿದೆ. ಬೆಂಗಳೂರಿನ ಮ್ಯಾಪಿನ ಜಾಡಿನೊಂದಿಗೆ ಹೊಸ ಬಗೆಯ ಕಥೆಯ ಹೊಳಹು ನೀಡಿರೋ ನಕ್ಷೆಯ ಬಗ್ಗೆ ಈಗ ಚರ್ಚೆಗಳು ಶುರುವಾಗಿವೆ.